Blant studentene i byen var det kun en mindre minoritet som var revolusjonære aktivister. Det var framstående intellektuelle med sterke venstreorienterte synspunkter, blant annet filosofiprofessor Herbert Marcuse og situasjonisten Guy Debord, som har blitt utpekt som bakenforliggende drivkrefter for studentenes aksjoner. Hva som er klart er at studentenes krav ble sterkt radikalisert i løpet av opprøret. Mot slutten krevde de en total samfunnsendring og opprettelsen av et nytt, revolusjonært samfunn. Det franske kommunistpartiet var imot studentene, og partilederen Georges Marchais skrev i den kommunistiske avisen at «disse falske revolusjonære må demaskeres», samt at «disse smågruppene som søker å skade demokratiske framskritt under dekke av revolusjonær terminologi». Årsakene til hans avvisning kan ha vært at Daniel Cohn-Bendit hadde tatt skarpt avstand fra Josef Stalin, at de Gaulle hadde gode forbindelser med Sovjetunionen, eller kanskje at kommunistene ikke mente at tiden var «vitenskapelig sett» inne for en revolusjon. Jean-Paul Sartre og andre intellektuelle tok derimot studentenes parti.